فاطمة لفيهرية (خلاقت ف 800 ف لقيروان و ماتت ف 880 ف فاس) و سميتها لكاملة فاطمة بنت محمد الفهري و كانت معروفة ب كنية "أم البنين" شخصية تاريخية مهمة د مدينة فاس و هي لّي بنات جامع لقرويين لّي هي أقدم جاميعة ف لعالم. لقصة ديالها هضر عليها بن أبي زرع (لي توفا بين 1310 ؤ 1320) ف لكتاب د روض لقرطاس ف لموضوع د تأسيس د جامع لقرويين. مورما تدكرات لأول مرة مور قرون علا لموت ديالها، لقيصة ديالها كانت صعيبة باش تتبت ؤ كاين حتا شي مؤرخين معاصرين بحال شفيق بنشقرون كيشكو ف لوجود ديالها ݣاع. فاطمة لفيهرية أصلها من قبيلة "بنو فهر" لّي هي من قريش ف لجزيرة لعربية. هي نفس لقبيلة لّي جا منها عقبة بن نافع لّي كان جينيرال د دّولة لأموية و كان عندو دور كبير ف تّوسيع د دّولة لأموية ف شمال إفريقيا. عقبة كان هو لّي بنا لقيروان (ف تونس ديال دابا) و جاو معاه بزاف د نّاس د لقبيلة ديالو. من حفاد هاد لجيل د لفيهريين كان محمد لفيهري، بّاين فاطمة، لّي كان تاجر كبير و ملعّق و تأنسطالا ف فاس ف عام 825.